Herstjórnin í Mjanmar ætlar að láta 23 þúsund fanga lausa úr haldi. Fjölmenn mótmæli gegn valdaráni hersins halda halda áfram víða um landið.
Herstjórnin í Mjanmar fyrirskipaði í dag að rúmlega 23 þúsund fangar skyldu látnir lausir úr fangelsum og fangabúðum. Jafnframt var tilkynnt að 55 erlendum föngum yrði sleppt. Fjölmenn mótmæli gegn valdaráni hersins halda áfram, sjöunda daginn í röð.
Min Aung Hlaing, yfirmaður herstjórnarinnar, undirritaði báðar tilskipanirnar um að föngunum yrði sleppt, að sögn ríkisútvarpsins í Mjanmar. Engar frekari upplýsingar voru gefnar um hverjir yrðu látnir lausir eða fyrir hvaða afbrot þeir hefðu verið dæmdir. Ekkert bendir til þess að Aung San Suu Kyi, leiðtogi landsins, eða pólitískir samherjar hennar séu þeirra á meðal. Þau hafa setið í gæsluvarðhaldi frá 1. febrúar. Að sögn AFP-fréttastofunnar eru fangelsi í landinu yfirfull.
Mótmæli gegn valdaráni hersins héldu áfram í dag í helstu bæjum og borgum Mjanmar, sjöunda daginn í röð. Þau fóru að mestu friðsamlega fram. Í hafnarborginni Maw-la-myne lét lögregla þó til skarar skríða gegn stúdentum sem höfðu efnt til setuverkfalls. Nokkrir voru handteknir.
Fólk af öllum stéttum tekur þátt í andófi gegn herforingjastjórninni, þar á meðal kennarar, flugumferðarstjórar og opinberir embættismenn. Herstjórnin skoraði í dag á fólk að snúa aftur til vinnu sinnar. Það ætti að bera hag lands og þjóðar fyrir brjósti en ekki láta tilfinningarnar ráða.
Herstjórnin í Mjanmar ætlar að láta 23 þúsund fanga lausa úr haldi. Fjölmenn mótmæli gegn valdaráni hersins halda halda áfram víða um landið. 